บลจ.ไทยพาณิชย์ส่งกองทุนสั้นดูด2.3หมื่นล้าน
บลจ.ไทยพาณิชย์รุกออกกองตราสารหนี้ระยะสั้น เปิดขายพร้อมกัน 4 กองทุน มูลค่ารวม 2.3 หมื่นล้านบาท
30 ส.ค. 2554

บลจ.ไทยพาณิชย์รุกออกกองตราสารหนี้ระยะสั้น เปิดขายพร้อมกัน 4 กองทุน มูลค่ารวม 2.3 หมื่นล้านบาท  
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า ในสภาวะปัจจุบันที่อัตราดอกเบี้ยภายในประเทศปรับตัวสูงขึ้นรวดเร็วจากภาวะเงินเฟ้อที่ขยายตัวมากขึ้น บริษัทยังแนะนำกลยุทธ์การลงทุนในตราสารหนี้ระยะสั้นไม่เกิน 1 ปี เพื่อลดความเสี่ยงจากการลงทุนและไม่ทำให้เสียโอกาสหากมีการปรับดอกเบี้ยเพิ่มสูงขึ้น  
ในช่วงนี้บริษัทอยู่ระหว่างเสนอขายพร้อมกัน 4 กองทุน มีให้เลือกทั้งตราสารหนี้ในประเทศและเงินฝากต่างประเทศ มูลค่ารวม 23,000 ล้านบาท คาดให้ผลตอบแทน 3.25-3.50% ต่อปี  เงินลงทุนขั้นต่ำแต่ละกองทุน 10,000 บาท 
กองทุนที่เสนอขายตั้งแต่วันนี้จนถึงวันที่ 31 ส.ค.2554   ประกอบด้วย กองทุนเปิดไทยพาณิชย์ตราสารหนี้ 6M33  อายุ 6 เดือน คาดผลตอบแทนประมาณ 3.50% ต่อปี มีนโยบายลงทุนในพันธบัตรรัฐบาลไทย 55.50% Euro Medium Term Note (EMTN) ธนาคาร Industrial and Commercial Bank of China (ICBC) 24.50% และตั๋วแลกเงินธนาคารนครหลวงไทย 20% ซึ่งอัตราผลตอบแทนได้ปิดความเสี่ยงจากอัตราแลกแล้ว 
นอกจากนี้  มีกองทุนที่ลงทุนตราสารหนี้ในประเทศซึ่งเสนอขายจนถึงวันที่ 5 ก.ย.2554 ประกอบด้วย กองทุนเปิดไทยพาณิชย์ตราสารหนี้ในประเทศ 3M11 อายุ 3 เดือน คาดผลตอบแทนประมาณ 3.25% ต่อปี ลงทุนในพันธบัตรรัฐบาลไทย 55.50% และที่เหลือลงทุนตั๋วแลกเงินธนาคารกรุงศรีอยุธยาและตั๋วแลกเงินธนาคารนครหลวงไทย กองทุนเปิดไทยพาณิชย์พันธบัตรรัฐบาล 6M100 อายุ 6 เดือน คาดผลตอบแทนประมาณ 3.25% ต่อปี ลงทุนในตั๋วเงินคลัง 99% และกองทุนเปิดไทยพาณิชย์พันธบัตรรัฐบาล 12M36 อายุ 1 ปี คาดผลตอบแทนประมาณ 3.25% ต่อปี เน้นลงทุนในตั๋วเงินคลัง 98%